SUPER เดินหน้าโรงไฟฟ้าขยะสระแก้ว จ่อ COD สิ้นปี 60 หนุนรายได้ 400 ลบ./ปี
SUPER เดินหน้าโรงไฟฟ้าขยะสระแก้ว จ่อ COD สิ้นปี 60 หนุนรายได้เข้าเป้า 400 ลบ./ปี โดยปัจจุบันการก่อสร้างคืบหน้าไปแล้วกว่า 80%
3 ต.ค. 2560

นายจอมทรัพย์ โลจายะ ประธานคณะกรรมการ บริษัท ซุปเปอร์บล๊อก จำกัด (มหาชน) หรือ SUPER เปิดเผยว่า บริษัท กรีน พาวเวอร์ เอ็นเนอร์จี จำกัด (GREEN POWER) ซึ่งเป็นบริษัทลูก ได้รับวงเงินสินเชื่อ (Project Financing) จากธนาคารกรุงศรีอยุธยา (BAY) เป็นจำนวน 945 ล้านบาท เพื่อรองรับการดำเนินโครงการโรงไฟฟ้าพลังงานความร้อนจากขยะอุตสาหกรรม จังหวัดสระแก้ว ขนาดกำลังการผลิตติดตั้งสูงสุด 9.9 เมกะวัตต์ (MW) โดยมีสัญญาซื้อขายไฟฟ้า 9 เมกะวัตต์ ปัจจุบันการก่อสร้างคืบหน้าไปแล้วกว่า 80% คาดว่าจะดำเนินการขายไฟเชิงพาณิ ชย์ (COD) ภายในสิ้นปีนี้ โดยตั้งเป้ารายได้กว่า 400 ล้านบาท/ปี
“ปัจจุบันเรามีโรงไฟฟ้าขยะในหลายพื้นที่ที่ดำเนินการอยู่ทั้ง เพชรบุรี พิจิตร และปทุมธานี โดยในส่วนของโครงการโรงไฟฟ้าที่จังหวัดสระแก้ว จะเป็นโครงการแรกที่มีการ COD เร็วๆ นี้ ซึ่งจะเป็นการเพิ่มโอกาสการทำธุรกิจในด้านพลังงานทดแทนนอกเหนือจากพลังงานแสงอาทิตย์ในปัจจุบัน ผลักดันรายได้และกำไรของบริษัทเติบโตอย่างต่อเนื่อง สร้างผลตอบแทนที่ดีให้กับผู้ถือหุ้น” นายจอมทรัพย์ กล่าว
นายจอมทรัพย์ กล่าวอีกว่า แผนการดำเนินงานในช่วงที่เหลือของปีนี้ บริษัทพร้อมเข้าร่วมประมูลงานใหม่อย่างต่อเนื่อง อย่างโครงการ SPP Hybrid  Firm 300 เมกะวัตต์ ที่เตรียมเข้ายื่นประมูลในเดือนตุลาคมนี้ ซึ่งบริษัทคาดหวังได้รับประมาณ 20 เมกะวัตต์  ขณะที่การลงทุนในตลาดต่างประเทศก็เดินหน้าในการขยายการลงทุนทั้งในรูปแบบลงทุนและร่วมลงทุน
ขณะที่ปัจจุบัน SUPER มีใบอนุญาตขายไฟฟ้า 809 เมกะวัตต์ ดำเนินการขายไฟเชิงพาณิชย์แล้ว จำนวน 735 เมกะวัตต์ ถือเป็นบริษัทเอกชนที่ดำเนินธุรกิจด้านพลังงานทดแทนที่มีขนาดใหญ่สุดในเอเชีย โดยคาดว่าสิ้นปีนี้จะได้รับสัญญาซื้อขายไฟฟ้า (PPA) เพิ่มขึ้นอีก